I senere år har den vennskapelige eksporten av juletrær fra Norge gått noe ned, i første rekke på grunn av kostnadene, men også av hensyn til miljøet og vanskeligheter med frakten. Likevel fikk i 2016 minst 17 europeiske byer tilsendt juletre som gave fra steder i Norge: Aalborg, Aberdeen, Eiði, Frederikshavn, Garðabær, Gouda, Grimsby, Hamburg, Kiel, Kirkwall, London, Newcastle, Reykjanesbær, Sauðárkrókur, Stykkishólmur, Sunderland og Wolfenbüttel. Et spesielt tilfelle er Kirkwall, der St. Magnuskatedralen hvert år får juletre fra både Hordaland fylkeskommune og Grimstad kommune. Treet fra Hordaland settes opp utenfor kirken, mens treet fra Grimstad får plass inne i kirken. De tennes med én dags mellomrom.